Sven Nordin: - Prøvespilte for Batman-film
Det fortalte Svein Nordin under tirsdagens «Else» med humordronning Else Kåss Furuseth som vertinne. I august kunngjorde Greg Silverman, kreativ direktør i filmselskapet Warner Bros, at Hollywood-veteranen Ben Affleck fikk rollen som Batman når superhelten møter Supermann på kinolerretet for aller første gang. Nå viser det seg at også den norske skuespilleren Sven Nordin i all hemmelighet skal ha prøvespilt i rollen som Batman. I sommer besøkte Nordin Hollywood. Under audition konkurrerte han mot selveste Ben Affleck, forteller han. I samtale med Furuseth forteller 56-åringen at det var hans agent i USA som skaffet ham muligheten til å prøvespille. - Ja, jeg har prøvespilt i den nye «Batman»-filmen. Jeg fikk svar via agenten min, der det sto: «I'm sorry, but Ben Affleck got the part. But they thought that you did very well, and we tried to find something for you in the movie», sa Nordin til Furuseth. Kreativ direktør i Warner Bros hadde følgende å si da det ble kjent at Affleck hadde blitt tildelt hovedrolle i den populære oppfølgeren: - Vi visste at vi trengte en helt ekstraordinær skuespiller da vi skulle besette en av DC Comics lengstlevende og mest populære superhelter. Ben Affleck passer med sikkerhet til den beskrivelsen og enda litt til, sa han den gang til Hollywood Reporter. «Man of Steel», som fikk terningkast fire i VG, har så langt spilt inn om lag fire milliarder kroner. Og oppfølgeren forventes å få premiere 17. juli 2017. Zack Snyder er regissør også for «Man of Steel»-film nummer to, hvor altså de to actionheltene for første gang opptrer sammen.
I sommer besøkte Sven Nordin Los Angeles. Her skal han ha knivet med superstjernen Ben Affleck om hovedrolle i Hollywood-film.